《全州观风楼》
宋代·陈岘

江源发蛮荒，来与湘灌遇。
交流趋城隅，清映日东注。
群山半楚越，驰骤若竞赴。
谯门百步南，楼堞此雄踞。
观风久标名，栋宇初改故。
极目渺塞岭，蔚起矗云雾。
千里耸翠碧，众水横练素。
古寺带林薄，渔艇依野渡。
村墟互隐见，风烟自朝暮。
东西亘井络，碁分杂营戍。
偶值丰登年，乐此保生聚。
秋风黄花天，良集盛簪屨。
肴觞固匪虔，藉此山水具。
登临方兴深，诸君幸少驻。

作者简介：（1145—1212）宋温州平阳人，字寿南，号东斋。陈桷孙。孝宗淳熙十四年博学弘辞科赐进士出身。累官中书舍人兼直学士院。宁宗开禧初，韩侂胄将北伐，欲用亲信苏师旦为节度使，岘极力反对。未几，又论中贵人有以特旨超迁遥郡者，以是忤侂胄，为御史借事劾罢。后起知广州、泉州卒。有《东斋集》。